Gandia obri el termini de votació dels Pressupostos Participatius 2025
18 febrer 2025

## Gandia obri el termini de votació dels Pressupostos Participatius 202518 febrer 2025Última actualització: 18 febrer 2025

![](../gestion/img/997a8f772c255f5bc882e5fd03672b1a900312941f6a824aed72ddfb14094c54.jpg)  
  

La regidora de Participació Ciutadana, **Liduvina Gil**, ha anunciat hui que ja s’ha obert el termini per a votar les 20 propostes que l'Ajuntament de Gandia ha triat com a candidates a ser algun dels projectes guanyadors dels **Pressupostos Participatius 2025**.

  
En aquesta edició, s’han presentat un total de 88 propostes ciutadanes amb iniciatives diverses per a millorar Gandia. Després d’una primera revisió per part dels tècnics municipals, s’han seleccionat 38 projectes viables. Posteriorment, el Consell de Participació ha fet una nova selecció, reduint la llista a les 20 propostes definitives que ara es posen a disposició de la votació ciutadana.

D’aquesta manera, des de hui 18 de febrer i fins al 15 de març, la ciutadania tindrà l’oportunitat de triar quines seran les tres propostes finalistes que es faran realitat amb un pressupost total de 150.000 €.

  
Tal com ha explicat Gil, les propostes que passen a la fase de votació abasten diferents àmbits que responen a les necessitats i inquietuds dels veïns i veïnes. Així, els projectes seleccionats inclouen iniciatives relacionades amb la millora de l’espai públic, la sostenibilitat i el medi ambient, la mobilitat i accessibilitat, la cultura i el patrimoni, l’esport i la salut i les infraestructures urbanes. Aquest ampli ventall de projectes permet que la ciutadania puga escollir aquelles accions que considere més prioritàries per a la ciutat.

“_El sistema dels Pressupostos Participatius s’ha consolidat com una eina clau i un model que no sols permet a la ciutadania expressar les seues idees, sinó que també garanteix que les propostes siguen revisades per experts i consensuades per un organisme representatiu com el Consell de Participació. Així, el resultat final reflecteix un equilibri entre voluntat popular i viabilitat tècnica_”, ha afirmat la regidora, qui ha convidat la ciutadania a participar en el procés de votació.

Les persones interessades a votar les propostes poden consultar-les i votar-les en [www.participagandia.org](http://www.participagandia.org).

[Twittear](https://twitter.com/share)